CELEX: 32017R1389
Language: sk
Date: 2017-07-26 00:00:00
Title: Nariadenie Komisie (EÚ) 2017/1389 z 26. júla 2017, ktorým sa mení príloha VII k nariadeniu Európskeho parlamentu a Rady (ES) č. 882/2004, pokiaľ ide o určenie referenčného laboratória EÚ pre vírusy prenášané potravinovým reťazcom (Text s významom pre EHP )

27.7.2017   
            
            
               SK
            
            
               Úradný vestník Európskej únie
            
            
               L 195/9
            
         NARIADENIE KOMISIE (EÚ) 2017/1389
   z 26. júla 2017,
   ktorým sa mení príloha VII k nariadeniu Európskeho parlamentu a Rady (ES) č. 882/2004, pokiaľ ide o určenie referenčného laboratória EÚ pre vírusy prenášané potravinovým reťazcom
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 32 ods. 5,
   keďže:
   
               (1)
            
            
               V nariadení (ES) č. 882/2004 sa stanovujú všeobecné úlohy, povinnosti a požiadavky pre referenčné laboratóriá Európskej únie (EÚ) pre potraviny a krmivá a pre zdravie zvierat. Referenčné laboratóriá EÚ pre potraviny a krmivá sú uvedené v časti I prílohy VII k uvedenému nariadeniu. Tento zoznam neobsahuje referenčné laboratórium EÚ pre vírusy prenášané potravinovým reťazcom. Podľa článku 32 ods. 5 uvedeného nariadenia môže Komisia do prílohy VII zaradiť ďalšie referenčné laboratóriá EÚ.
            
         
               (2)
            
            
               Referenčné laboratóriá EÚ by mali pokrývať oblasti potravinového a krmivového práva a zdravia zvierat v prípade, že sú potrebné presné analytické a diagnostické výsledky. Vzhľadom na nejednotné používanie testov nie sú kontroly dostatočne účinné napriek tomu, že existujú osvedčené metódy na detekciu (prítomnosti) vírusov v potravinách. To, že sa nevykonávajú žiadne skúšky spôsobilosti na posúdenie metód používaných národnými referenčnými laboratóriami a ich schopnosti používať testy, spôsobuje niektorým národným referenčným laboratóriám a úradným laboratóriám problémy so získaním akreditácie potrebnej na prácu v súlade s nariadením (ES) č. 882/2004. Absencia referenčného laboratória EÚ pre vírusy prenášané potravinovým reťazcom preto negatívne ovplyvňuje schopnosť príslušných orgánov vykonávať úradné kontroly v tejto oblasti.
            
         
               (3)
            
            
               Dňa 16. decembra 2016 Komisia zverejnila výzvu na predkladanie žiadostí s cieľom vybrať a určiť referenčné laboratórium EÚ pre vírusy prenášané potravinovým reťazcom. Za referenčné laboratórium EÚ pre vírusy prenášané potravinovým reťazcom by sa malo určiť vybrané laboratórium Livsmedelsverket.
            
         
               (4)
            
            
               Časť I prílohy VII k nariadeniu (ES) č. 882/2004 by sa preto mala zodpovedajúcim spôsobom zmeniť.
            
         
               (5)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   V časti I prílohy VII k nariadeniu (ES) č. 882/2004 sa dopĺňa tento bod 22:
   
      „22.   Referenčné laboratórium EÚ pre vírusy prenášané potravinovým reťazcom
      
      Livsmedelsverket
      Uppsala
      Švédsko“.
   
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. júla 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 165, 30.4.2004, s. 1.